ΟΔΗΓΊΑ 2007/15/ΕΚ ΤΗΣ ΕΠΙΤΡΟΠΉΣ της 14ης Μαρτίου 2007 για την τροποποίηση, με σκοπό την προσαρμογή στην τεχνική πρόοδο, του παραρτήματος Ι της οδηγίας 74/483/ΕΟΚ του Συμβουλίου σχετικά με τις εξωτερικές προεξοχές των οχημάτων με κινητήρα (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση τύπου των οχημάτων με κινητήρα (1), και ιδίως το άρθρο 13 παράγραφος 2 δεύτερη περίπτωση, την οδηγία 74/483/ΕΟΚ του Συμβουλίου, της 17ης Σεπτεμβρίου 1974, περί προσεγγίσεως των νομοθεσιών των κρατών μελών που αφορούν στις εξωτερικές προεξοχές των οχημάτων με κινητήρα (2), και ιδίως το άρθρο 5, Εκτιμώντας τα ακόλουθα: (1) Η οδηγία 74/483/ΕΟΚ είναι μία από τις επιμέρους οδηγίες στο πλαίσιο της διαδικασίας έγκρισης τύπου της Κοινότητας που ορίζεται στην οδηγία 70/156/ΕΟΚ. Οι διατάξεις της οδηγίας 70/156/ΕΟΚ που αφορούν τα συστήματα, τα συστατικά και τις επιμέρους τεχνικές μονάδες οχημάτων ισχύουν και για την οδηγία 74/483/ΕΟΚ. (2) Ενόψει της τεχνικής προόδου και για λόγους διασάφησης των τεχνικών απαιτήσεων είναι σκόπιμο να προσαρμοστούν οι απαιτήσεις που αφορούν τους προφυλακτήρες οχημάτων. (3) Το παράρτημα IV μέρος II της οδηγίας 70/156/ΕΟΚ περιέχει κατάλογο των κανονισμών της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) οι οποίοι μπορούν να γίνουν αποδεκτοί ως εναλλακτική λύση στις οδηγίες έγκρισης τύπου. Είναι συνεπώς αναγκαίο για την προσαρμογή του παραρτήματος I της οδηγίας 74/483/ΕΟΚ στην τεχνική πρόοδο να εναρμονιστούν οι απαιτήσεις της εν λόγω οδηγίας με αυτές του αντίστοιχου κανονισμού αριθ. 26 της ΟΕΕ/ΗΕ. (4) Η οδηγία 74/483/ΕΟΚ πρέπει επομένως να τροποποιηθεί ανάλογα. (5) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο που συστάθηκε βάσει του άρθρου 13 παράγραφος 1 της οδηγίας 70/156/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα Ι της οδηγίας 74/483/ΕΟΚ τροποποιείται σύμφωνα με το παράρτημα της παρούσας οδηγίας. Άρθρο 2 Από τις 4 Απριλίου 2009, εάν δεν τηρούνται οι απαιτήσεις που ορίζονται στην οδηγία 74/483/EOK, όπως τροποποιήθηκε με την παρούσα οδηγία, κράτος μέλος μπορεί, για λόγους που συνδέονται με τις εξωτερικές προεξοχές, να αρνηθεί τη χορήγηση έγκρισης τύπου ΕΚ ή εθνικής έγκρισης τύπου του τύπου οχήματος. Άρθρο 3 1. Τα κράτη μέλη θεσπίζουν και δημοσιεύουν, το αργότερο πριν από τις 4 Απριλίου 2008, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων καθώς και έναν πίνακα αντιστοιχίας μεταξύ των εν λόγω διατάξεων και των διατάξεων της παρούσας οδηγίας. Εφαρμόζουν τις διατάξεις αυτές από τις 5 Απριλίου 2008. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Τα κράτη μέλη αποφασίζουν περί του τρόπου με τον οποίο θα διατυπώσουν την εν λόγω παραπομπή. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Άρθρο 4 Η παρούσα οδηγία τίθεται σε ισχύ την εικοστή ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 14 Μαρτίου 2007.

[Source: multi_eurlex | Tokens: 3232]